羅巨濟闢學之西序爲軒以奉板輿之樂余名之曰難老軒
作者：朱翌
朝代：宋

paragraphs: 龜息六用藏，禽戲兩翼張。
俯仰何自苦，要與宇宙長。
深山具竈火，煮沙烹硫黄。
此又出下策，中乾外徒强。
我有不朽計，事具泮水章。
佳哉羅江東，意師張曲江。
重席坐日永，脫屨來雁行。
舉盞醉六經，抵掌談三王。
青雲去一蹴，壽域開八荒。
始知吾道中，大有却老方。
以此施其母，何疑壽而康。
煌煌忘憂花，秀色迎朝陽。
願子多釀酒，容我時登堂。